《合欢诗五首 其四》
魏晋·杨方

飞黄衔长辔，翼翼回轻轮。俯涉渌水涧，仰过九层山。

修途曲且渌，秋草生两边。黄华如沓金，白花如散银。

青敷罗翠彩，绛葩象赤云。爰有承露枝，紫荣合素芬。

扶疏垂清藻，布翘芳且鲜。目为艳彩回，心为奇色旋。

抚心悼孤客，俯仰还自怜。歭𣦠向壁叹，揽笔作此文。

作者简介：东晋会稽人，字公回。初为小吏。为诸葛恢所识，荐郡功曹主簿。王导辟为掾，迁司徒参军事。求补远郡，欲闲居著述，补高梁太守。以年老，弃郡归。卒于家。有《五经钩沈》、《吴越春秋》等。